Franc Moric Domaška
Franc Moric Domaška (němsce Franz Moritz Domaschke; * 24. septembra 1862 w Nosaćicach, † 26. septembra 1931 w Budestecach) bě serbski ewangelski farar a składnostny spisowaćel.
Narodźi so jako syn Nosačanskeho fararja Michała Domaški a jeho mandźelskeje Hany a wopytowaše wot 1877 do 1883 Lubijski wučerski seminar. Wot 1883 do 1888 dźěłaše jako domjacy wučer na Wujerskim knježim dworje a přihotowaše so awtodidaktisce na złoženje matury. 1888–92 studowaše w Lipsku teologiju.
Po zakónčenju studija skutkowaše najprjedy jako kapłan w Ketlicach pola Lubija (1892–98) a w Hodźiju (1898–1902) pod tamnišim fararjom Janom Pawołom Křižanom. Za jeho Hodźijski čas bě ze soburedaktorom Misionskeho Posoła. Wot 1902 hač do emeritowanja w lěće 1929 měješe farske městno w Budestečanskej wosadźe. W tutym zastojnstwje přewza nadawk nawjedowanja serbskeho ewangelskeho cyrkwinstwa w sakskej krajnej cyrkwi a bě z tym přez 26 lět prěni serbski wyši farar. Wot 1922 wotměwaše so tež kóždolětny serbski prědarski seminar pola njeho na Budestečanskej farje.
Poda rjad nabožinskich a składnostnych nastawkow, nekrologi, dwě powědančce a někotre kěrluše a basnje do wšelakorych serbskich publikacijow. Nimo toho wustupowaše sčasami jako swjedźenski rěčnik.
Domaška bě z čłonom Serbskeho prědarskeho towarstwa a wot 1893 tež Maćicar.
ŽórłoWobdźěłać
- Ludmila Mětškowa: Domaška, Franc Moric. W: Jan Šołta, Pětr Kunze, Franc Šěn (wud.): Nowy biografiski słownik k stawiznam a kulturje Serbow. Ludowe nakładnistwo Domowina, Budyšin 1984, str. 114sl.
oci_Latn szl_Latn bos_Latn szl_Latn szl_Latn slk_Latn szl_Latn szl_Latn